**Информационен бюлетин на Съвета по международни счетоводни стандарти (IASB) – май 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [23–27 май 2022](https://www.ifrs.org/content/ifrs/home/news-and-events/calendar/2022/may/international-accounting-standards-board.html) г.

**Съдържание**

**Общ преглед на работната програма**

* [Актуална информация във връзка с работната програма на IASB (Документ по програмата 8)](https://www.ifrs.org/news-and-events/updates/iasb/2022/iasb-update-may-2022/#1)

**Изследователска работа и изготвяне и въвеждане на стандарти**

* [Преглед след въвеждане на МСФО 9—класифициране и оценяване (Документ по програмата 3)](https://www.ifrs.org/news-and-events/updates/iasb/2022/iasb-update-may-2022/#2)
* [Динамично управление на риска (Документ по програмата 4)](https://www.ifrs.org/news-and-events/updates/iasb/2022/iasb-update-may-2022/#3)
* [Дейности с регулирани цени (Документ по програмата 9)](https://www.ifrs.org/news-and-events/updates/iasb/2022/iasb-update-may-2022/#4)
* [Инициатива за оповестяване—целеви преглед на оповестяванията на ниво стандарт (Документ по програмата 11)](https://www.ifrs.org/news-and-events/updates/iasb/2022/iasb-update-may-2022/#5)
* [Репутация и обезценка (Документ по програмата 18)](https://www.ifrs.org/news-and-events/updates/iasb/2022/iasb-update-may-2022/#6)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-may-2022/#7)
* [Втори всеобхватен преглед на счетоводния стандарт МСФО за МСП (Документ по програмата 30)](https://www.ifrs.org/news-and-events/updates/iasb/2022/iasb-update-may-2022/#8)
* [Инициатива за оповестяване—дъщерни предприятия без публична отчетност: оповестявания (Документ по програмата 31)](https://www.ifrs.org/news-and-events/updates/iasb/2022/iasb-update-may-2022/#9)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-may-2022/#10)

**Общ преглед на работната програма**

**Актуална информация във връзка с работната програма на IASB (Документ по програмата 8)**

На 23 май 2022 г. IASB проведе заседание, за да бъде запознат с актуална информация във връзка с [работната си програма](https://www.ifrs.org/content/ifrs/home/projects/work-plan.html). От IASB не бе поискано да взема каквито и да е решения.

***Следващ етап***

IASB очаква да получи следващата актуализация на своята работна програма до септември 2022 г.

**Изследователска работа и изготвяне и въвеждане на стандарти**

**Преглед след въвеждане на МСФО 9—класифициране и оценяване (Документ по програмата 3)**

На 24 май 2022 г. IASB проведе заседание, за да продължи обсъжданията си от [април 2022](https://www.ifrs.org/content/ifrs/home/news-and-events/updates/iasb/2022/iasb-update-april-2022.html) г. на изискванията за оценяване на характеристиките на договорните парични потоци по финансов актив. IASB обсъди дали и, ако да, кога да изясни как предприятието ще прилага изискванията по отношение на финансови активи със специфични характеристики, като например характеристики, свързани с околната среда, социалната отговорност и корпоративното управление, и към договорно свързани инструменти.

Въз основа на извършения анализ IASB реши да стартира проект за изготвяне и въвеждане на стандарти, за да изясни конкретни аспекти на изискванията в МСФО 9 *Финансови инструменти* за оценка на характеристиките на договорните парични потоци на финансов актив.

Всичките десет членове на IASB изразиха съгласие с това решение.

***Следващ етап***

IASB ще обсъди плана на проекта по време на заседанието си през юни 2022 г.

**Динамично управление на риска (Документ по програмата 4)**

На 23 май 2022 г. IASB проведе заседание за заключителни разисквания по трите ключови предизвикателства, идентифицирани по време на срещи със съставители на финансови отчети. IASB:

* обсъди усъвършенстването на принципите на действие на модела за динамично управление на риска, а именно кои суми да се признават и къде да се признават във финансовите отчети (Документ по програмата 4A).
* обсъди дали да премести проекта относно динамичното управление на риска от изследователската програма в програмата за изготвяне и въвеждане на стандарти (Документ по програмата 4Б).

***Принципи на действие на модела за динамично управление на риска* (Документ по програмата 4A)**

Моделът на динамичното управление на риска има за цел да даде възможност на предприятието да отрази по-добре своята стратегия за динамично управление на риска в своите финансови отчети и да предостави полезна информация на потребителите на финансовите отчети. IASB реши в порядък на работна хипотеза да промени принципите на действие на модела на динамично управление на риска, така че да изисква:

1. определените деривативи да бъдат оценявани по справедлива стойност в отчета за финансовото състояние.
2. корекцията за динамичното управление на риска да бъде признавана в отчета за финансовото състояние по по-ниската от (като абсолютни суми):
   1. кумулативната печалба или загуба от определените деривати от началото на модела на динамично управление на риска; и
   2. кумулативната промяна в справедливата стойност на намерението за смекчаване на риска, дължаща се на риска от повторно определяне на цената от началото на модела на динамично управление на риска (която ще бъде изчислена, като се използват референтните деривати като заместител).
3. нетната печалба или загуба от определените деривати, изчислена в съответствие с буква а), и корекцията за динамично управление на риска, изчислена в съответствие с буква б), които трябва да бъдат признати в отчета за печалбата или загубата.

Всичките десет членове на IASB изразиха съгласие с тези решения.

***Насока на развитие на проекта*(Документ по програмата 4Б)**

IASB реши:

1. да добави проекта относно динамичното управление на риска към програмата си за изготвяне и въвеждане на стандарти; и
2. да продължи да използва експертните знания и умения на консултативните органи вместо да учредява специална консултативна група за този проект.

Всичките десет членове на IASB изразиха съгласие с тези решения.

***Следващ етап***

На следващо заседание IASB ще обсъди подробното предложение за проект, като посочи конкретните области за обсъждане и потенциалния график.

**Дейности с регулирани цени (Документ по програмата 9)**

На 26 май 2022 г. IASB проведе заседание, за да обсъди:

* основните характеристики на различните регулаторни схеми (Документ по програмата 9A);
* съветите на Консултативната група по въпросите на регулиране на цените относно начина, по който IASB би могъл да реагира на получените като обратна информация становища относно предложенията си за обща допустима компенсация в Проекта за обсъждане *Регулаторни активи и регулаторни пасиви* (Документ по програмата 9Б); и
* плановете си за повторно обсъждане на конкретни теми, свързани с предложенията за обща допустима компенсация (Документ по програмата 9В).

От IASB не бе поискано да взема каквито и да е решения.

На това заседание IASB също така продължи да разисква отново обхвата на предложенията. По-специално, IASB обсъди:

* свързани с прилагането въпроси, отнасящи се до термина „клиенти“ в Проекта за обсъждане (Документ по програмата 9Г); и
* потенциалното изключване от обхвата на регулаторни активи или регулаторни пасиви, свързани с финансови инструменти в обхвата на МСФО 9 *Финансови инструменти*(Документ по програмата 9Д).

***Обхват—клиенти* (Документ по програмата 9Г)**

IASB реши в порядък на работна хипотеза да поясни в стандарта, че за да възникне регулаторен актив или регулаторен пасив, е необходимо разликите във времето да произлизат от и да се проявяват обратно чрез сумите, включени в регулираните цени, които предприятието отчита като приходи в съответствие с МСФО 15 *Приходи от договори с клиенти*. Случаят е такъв дори когато:

1. предприятието начислява регулираните цени на своите клиенти непряко чрез друга страна.
2. възникването и обратното проявление на времевите разлики се проявяват в различни потоци от приходи чрез регулирани цени, начислявани на различни групи клиенти.

Всичките десет членове на IASB изразиха съгласие с това решение.

***Обхват—финансови инструменти в обхвата на МСФО 9* (Документ по програмата 9Д)**

IASB реши в порядък на работна хипотеза:

1. да не изключва от обхвата на стандарта регулаторни активи или регулаторни пасиви, свързани с финансови инструменти в обхвата на МСФО 9.
2. да поясни в Основанието за заключения по стандарта, че регулирането на лихвените проценти обикновено се ограничава до определяне на горна или долна граница на лихвените проценти. Не се очаква този вид регулиране да доведе до времеви разлики.

Всичките десет членове на IASB изразиха съгласие с това решение.

***Следващ етап***

На бъдещи свои заседания IASB ще продължи да разисква предложенията по проекта.

**Инициатива за оповестяване—целеви преглед на оповестяванията на ниво стандарт (Документ по програмата 11)**

На 25 май 2022 г. IASB проведе заседание, за да обсъди обратната информация, предоставена в писмата с коментари по повод Проекта за обсъждане *Изисквания за оповестяване в МСФО стандартите—пилотен подход*. IASB също така обсъди предварителни виждания за следващите стъпки по този проект.

От IASB не бе поискано да взема каквито и да е решения.

***Следващ етап***

На бъдещо свое заседание IASB ще разгледа следващите етапи по отношение на този проект.

**Репутация и обезценка (Документ по програмата 18)**

На 27 май 2022 г. IASB проведе заседание, за да обсъди проекта си, посветен на репутацията и обезценката. През [септември 2021](https://www.ifrs.org/content/ifrs/home/news-and-events/updates/iasb/2021/iasb-update-september-2021.html) г.  IASB реши да даде приоритет на:

1. вземането на неокончателни решения по пакета с изисквания за оповестяване във връзка с бизнес комбинациите, описан в Документа за обсъждане *Бизнес комбинации—оповестявания, репутация и обезценка*; и
2. анализирането на специфични аспекти на получените като обратна информация становища относно последващото счетоводно отчитане на репутацията.

На това заседание IASB обсъди извършената допълнителна изследователска работа във връзка с:

1. това дали е възможно да се оцени полезният живот на репутацията и моделът, по който тя намалява; и
2. потенциалните последствия от преминаването към модел, базиран на амортизацията.

От IASB не бе поискано да взема каквито и да е решения.

***Следващ етап***

IASB ще завърши проучването на практическите опасения, изразени от заинтересованите страни, във връзка с предварителните становища, описани в Документа за обсъждане относно потенциалните подобрения на изискванията за оповестяване при бизнес комбинациите.

След това IASB ще вземе решения относно: (а) пакета от изисквания за оповестяване при бизнес комбинациите; (б) предварителното си становище за запазване на модела само на обезценка за последващо счетоводно отчитане на репутацията; и (в) други теми в обхвата на проекта.

**Основни финансови отчети (Документ по програмата 21)**

На 24 - 26 май 2022 г. IASB проведе заседание, за да разисква повторно предложенията си, съдържащи се в Проекта за обсъждане *Общо представяне и оповестявания,* отнасящи се до:

* оповестяване на данъчния ефект и ефекта върху неконтролиращото участие на позициите в равнението между оценката на ръководството за резултатите от дейността и най-пряко съпоставимия общ сбор, определен от счетоводните МСФО стандарти—Документ по програмата 21A;
* дефиниране и оповестяване на "необичайни приходи и разходи" в едно единствено пояснително приложение и структурата на това пояснително приложение —Документ по програмата 21Б и Документ по програмата 21В; и
* класифициране на приходите и разходите от асоциирани и съвместни предприятия, отчитани счетоводно по метода на собствения капитал, за предприятия с определена основна стопанска дейност —Документ по програмата 21Г.

***Оценки на ръководството за резултатите от дейността* (Документ по програмата 21A)**

IASB реши в порядък на работна хипотеза:

1. да потвърди предложеното в Проекта за обсъждане изискване за оповестяване на ефекта за данъка върху дохода и ефекта върху неконтролиращото участие на всяка позиция, оповестена в равнението между оценката на ръководството за резултатите от дейността и най-пряко съпоставимия междинен сбор или общ сбор, определени от счетоводните МСФО стандарти. Седем от десетте членове на IASB изразиха съгласие с това решение.
2. да преработи изискването, посочващо как да бъде изчислен ефектът за данъка върху дохода, така че да изисква предприятието да изчисли или:
   1. данъчния ефект от стоящата в основата сделка или сделки по законовата данъчна ставка или ставки, приложими по отношение на сделката или сделките в съответната юрисдикция или юрисдикции; или
   2. данъчния ефект, описан в точка (i), след което да се разпредели всеки друг ефект за данъка върху дохода, свързан със стоящата в основата сделка или сделки, на базата на разумно пропорционално разпределение на текущи и отсрочени данъци, или чрез друг метод, който да постига по-подходящо разпределение.

Осем от десетте членове на IASB изразиха съгласие с това решение.

IASB, като отбеляза, че неокончателното му решение означава, че подходът в буква б), подточка i) на практика е предпазен механизъм, поиска от екипа да обмисли дали е възможно да се запази този предпазен механизъм, като същевременно се позволи на предприятията да използват по-широк набор от подходи, които биха подобрили баланса между разходите и ползите.

***Необичайни приходи и разходи (******приходи и разходи с ограничена повторяемост)* (Документ по програмата 21Б)**

IASB реши в порядък на работна хипотеза:

1. да включи в дефиницията приходи и разходи, които са възникнали в миналото, както е предложено в Проекта за обсъждане. Всичките десет членове на IASB изразиха съгласие с това решение.
2. да обозначи позициите, обхванати от дефиницията, като "приходи и разходи с ограничена повторяемост" Шест от десетте членове на IASB изразиха съгласие с това решение. На едно от бъдещите си заседания IASB ще обмисли дали да ограничи и използването на обозначението "необичайни приходи и разходи".
3. да измени дефиницията, предложена в Проекта за обсъждане, за да включи приходи и разходи, които се очаква да се повтарят за няколко годишни отчетни периода. Всичките десет членове на IASB изразиха съгласие с това решение.
4. да отрази неокончателните решения, описани в букви от а) до в), като се пристъпи към следната дефиниция:  
   Приходи и разходи са с ограничена повторяемост, когато е разумно да се очаква, че приходите или разходите, които са сходни по вид и размер, ще бъдат преустановени и след като бъдат преустановени, няма да възникнат отново преди края на периода на оценяване.
5. да проучи как да дефинира периода на оценяване; например, като го обвърже с периода на бюджетите и прогнозите или като посочи минимален и/или максимален брой години.

***Приходи и разходи с ограничена повторяемост —оповестяване* (Документ по програмата 21В)**

IASB обсъди предложеното в Проекта за обсъждане изискване за оповестяване на текстово описание на причините, поради които не се очаква да възникнат приходи и разходи, които са сходни по вид или размер, за няколко бъдещи годишни периода (сега период на оценяване, за да се отрази неокончателното решение, описано в буква г)). IASB ще разгледа на бъдещо заседание анализ на последиците от това изискване за оповестяване във връзка с прогнозната информация.

Съобразявайки се с резултата от този анализ, IASB взе решение в порядък на работна хипотеза:

1. да продължи да включва в дефиницията приходи и разходи, които не са сходни с тези, които се очаква да възникнат в бъдеще, тъй като са по-ниски по размер. Осем от десетте членове на IASB изразиха съгласие с това решение.
2. да потвърди отново предложението да се изисква за такива позиции на приходите и разходите да се оповестява сумата, призната през периода. Осем от десетте членове на IASB изразиха съгласие с това решение.

IASB отбеляза, че ефектът от тези изисквания би бил предоставяне на информация за приходите и разходите само когато информацията *за тяхната ограничена повторяемост* би представлявала интерес за потребителите на финансовите отчети (т.е. когато такава информация би била съществена).

***Инвестиции, отчитани счетоводно по метода на собствения капитал* (Документ по програмата 21Г)**

От IASB не бе поискано да взема каквито и да е решения. Съветът обсъди предложението предприятията с определени основни стопански дейности да класифицират извън категорията на оперативните приходи и разходи приходите и разходите от асоциирани и съвместни предприятия, отчетени счетоводно по метода на собствения капитал.

***Следващ етап***

На бъдещи свои заседания IASB ще продължи да разисква предложенията по проекта.

**Втори всеобхватен преглед на счетоводния стандарт МСФО за МСП (Документ по програмата 30)**

На 23 - 24 май 2022 г. IASB проведе заседание, за да обсъди дали и ако да – как – да предложи изменения всчетоводния стандарт *МСФО за МСП* като част от втория всеобхватен преглед.

***Към проект за обсъждане—Обхват и наименование на счетоводния стандарт МСФО за МСП* (Документ по програмата 30A)**

IASB реши в порядък на работна хипотеза да запази:

1. обхвата на стандарта— стандартът е предназначен за предприятия, които нямат публична отчетност и изготвят финансови отчети с общо предназначение за външни потребители; и
2. наименованието на стандарта като „счетоводен стандарт *МСФО за МСП“*.

Всичките десет членове на IASB изразиха съгласие с това решение.

***Към проект за обсъждане —Дефиниция на публична отчетност* (Документ по програмата 30Б)**

С цел да подобри разбираемостта на дефиницията на „публична отчетност“ в счетоводния стандарт *МСФО за МСП*, IASB реши в порядък на работна хипотеза да предложи:

1. да отстрани препратката към това колко често предприятията, изброени в параграф 1.3(б) отсчетоводния стандарт *МСФО за МСП* държат активи в доверително качество за широка група външни лица като един от техните основни бизнеси; и
2. да включи пояснителни насоки.

IASB реши също така в порядък на работна хипотеза да направи същите изменения в описанието на публична отчетност, както изложеното в проекта на стандарт*Дъщерни предприятия без публична отчетност: оповестявания*, в случай че проектът на стандарта бъде финализиран.

Девет от десетте членове на IASB изразиха съгласие с тези решения.

Освен това, във връзка с проекта на стандарт *Дъщерни предприятия без публична отчетност: оповестявания*, IASB взе неокончателно решение, ако проектът на стандарта бъде финализиран:

1. да обмисли как най-добре да направи така, че насоките за публична отчетност в Модул 1 *Малки и средни предприятия* (образователните материали по Раздел 1 Малки и средни предприятия от счетоводния стандарт *МСФО за МСП*) да са на разположение на предприятията, прилагащи стандарта.  
   Всичките десет членове на IASB изразиха съгласие с това решение.
2. да поясни, използвайки сходна формулировка като тази в параграф 1.7 от счетоводния стандарт *МСФО за МСП*, че от междинното предприятие майка се изисква да прецени дали може да прилага стандарта в своите самостоятелни или индивидуални финансови отчети въз основа на собствения си статут. Това означава, че от междинното предприятие майка ще се изисква да направи своята оценка, без да взема предвид дали други предприятия от групата имат публична отчетност или дали групата като цяло я има.  
   Осем от десетте членове на IASB изразиха съгласие с това решение.

***Към проект за обсъждане —Преглед на несъответствията между Раздел 2 и други раздели на счетоводния стандарт* МСФО за МСП (Документ по програмата 30В)**

IASB реши в порядък на работна хипотеза:

1. да включи дефинициите на "актив" и "пасив", както са дефинирани в *Рамката за изготвяне и представяне на финансови отчети,* издадена през 1989 г., съответно в Раздел 21 *Провизии, условни активи и условни пасиви* на стандарта и Раздел 18 *Нематериални активи, различни от репутацията*на стандарта; и
2. да отстрани препратката към критериите за признаване в Раздел 2 *Понятия и широко разпространени принципи* на стандарта от Раздел 17 *Имоти, машини и съоръжения* на стандарта и от Раздел 18 на стандарта.

Всичките десет членове на IASB изразиха съгласие с тези решения.

***Към проект за обсъждане —Въпроси, нуждаещи се от уточняване* (Документ по програмата 30Г)**

IASB реши в порядък на работна хипотеза да предложи изменения в Раздел 19 *Бизнес комбинации и репутация* от стандарта:

1. за да го приведе в съответствие с *Препратка към Концептуалната рамка,* издадена през май 2020 г.—така че:
   1. за да отговарят на условията за признаване, придобитите разграничими активи и поетите пасиви трябва да отговарят към датата на придобиване на дефинициите за активи и пасиви в Раздел 2 на стандарта —който IASB реши в порядък на работна хипотеза да приведе в съответствие с издадената през 2018 г. *Концептуална рамка за финансово отчитане*; и
   2. по отношение на пасиви и условни задължения, които биха попаднали в обхвата на Раздел 21 от стандарта, ако са били понесени отделно, а не поети в бизнес комбинация, от придобиващото предприятие ще се изисква да приложи параграф 21.6 от счетоводния стандарт *МСФО за МСП,* за да се определи дали към датата на придобиване съществува настоящо задължение в резултат на минали събития за провизия или условно задължение.
2. за да го приведе в съответствие с  изискването в МСФО 3*Бизнес комбинации,* а именно, че придобиващото предприятие не може да признава условно задължение, което не е пасив.

Всичките десет членове на IASB изразиха съгласие с тези решения.

IASB реши също така в порядък на работна хипотеза да предложи изменения в Раздел 10 *Счетоводна политика, приблизителни оценки и грешки* от стандарта, за да го приведе в съответствие с дефиницията на “счетоводни приблизителни оценки“, изложена в МСС 8 *Счетоводна политика, промени в счетоводните приблизителни оценки и грешки* (изменен през февруари 2021 г.). Измененията, които ще бъдат предложени, ще включват насоките за прилагане, отнасящи се до предприятията, прилагащи счетоводния стандарт *МСФО за МСП,* изложени в МСС  8.

Всичките десет членове на IASB изразиха съгласие с това решение.

IASB реши също така в порядък на работна хипотеза да предложи изменения в Раздел 11 *Финансови инструменти*от стандарта, за да отрази измененията в МСФО 9, *Характеристики за предсрочно погасяване с отрицателна компенсация,* издадени през 2017 г., за да позволи на МСП да оценяват по амортизирана стойност дългови инструменти, които притежават характеристики за предсрочно погасяване с отрицателна компенсация.

Всичките десет членове на IASB изразиха съгласие с това решение.

IASB реши също така в порядък на работна хипотеза да предложи изменения в Раздел 14 *Инвестиции в асоциирани предприятия*от стандарта, за да отрази измененията от 2017 г. в МСС 28 *Дългосрочни участия в асоциирани и съвместни предприятия* и да поясни как да се третират финансовите инструменти, които са част от нетната инвестиция на предприятието в асоциирано или съвместно контролирано предприятие.

Всичките десет членове на IASB изразиха съгласие с това решение.

IASB реши също така в порядък на работна хипотеза да предложи изменения в Раздел 33 *Оповестявания относно свързани лица* от стандарта, за да го приведе в съответствие с МСС 24 *Оповестяване на свързани лица*, със съответните опростявания.

Всичките десет членове на IASB изразиха съгласие с това решение.

***Към проект за обсъждане —преходни разпоредби на счетоводния стандарт* МСФО за МСП *за хармонизиране с новите счетоводни МСФО стандарти* (Документ по програмата 30Д)**

IASB реши в порядък на работна хипотеза да предложи изисквания при преход за предприятията, прилагащи новите изисквания, които IASB реши в порядък на работна хипотеза да предложи. Изискванията за преход, които ще бъдат предложени, се отнасят до следните шест раздела от счетоводния стандарт *МСФО за МСП*:

1. Раздел 9 *Консолидирани и индивидуални финансови отчети*;
2. Раздел 11 *Основни финансови инструменти*;
3. Нов раздел относно*Оценяване по справедлива стойност*;
4. Раздел 15 *Инвестиции в съвместни предприятия*;
5. Раздел 19 *Бизнес комбинации и репутация*; и
6. Раздел 23 *Приходи*.

Изискванията за преход, които ще бъдат предложени, са опростени спрямо изискванията за преход в пълните счетоводни МСФО стандарти.

Всичките десет членове на IASB изразиха съгласие с това решение.

***Към проект за обсъждане —Дата на влизане в сила* (Документ по програмата 30Е)**

IASB реши в порядък на работна хипотеза да предложи датата на влизане в сила на третото издание насчетоводния стандарт *МСФО за МСП* да е минимум две години от датата, на която ще бъде публикувано третото издание на стандарта с разрешено по-ранно прилагане.

Всичките десет членове на IASB изразиха съгласие с това решение.

***Следващ етап***

На бъдещо свое заседание IASB ще продължи да разработва предложенията по проекта.

**Инициатива за оповестяване—дъщерни предприятия без публична отчетност: оповестявания (Документ по програмата 31)**

На 23 май 2022 г. IASB проведе заседание, за да обсъди обхвата на проекта на счетоводен МСФО стандарт *Дъщерни предприятия без публична отчетност: оповестявания*.

***Предложен обхват на проектостандарта* (Документ по програмата 31A)**

При условие че проектът на стандарта бъде финализиран, IASB реши в порядък на работна хипотеза:

1. да потвърди обхвата, както е предложен в проекта на стандарта; и
2. да направи преглед на този обхват след финализирането на проекта на стандарта, евентуално по време на прегледа след въвеждането му.

Девет от десетте членове на IASB изразиха съгласие с това решение.

IASB реши в порядък на работна хипотеза, че ако проектът на стандарта бъде финализиран, Съветът ще:

1. поясни описанието на „публична отчетност“, по същия начин, както IASB вече реши в порядък на работна хипотеза да направи в счетоводния стандарт *МСФО за МСП* (виж Документ по програмата 30Б). Девет от десетте членове на IASB изразиха съгласие с това решение.
2. поясни, използвайки сходна формулировка, както тази в параграф 1.7 от счетоводния стандарт *МСФО за МСП*, че от междинното предприятие майка се изисква да оцени дали отговаря на изискванията за прилагане на проекта на стандарта към своите индивидуални и самостоятелни финансови отчети въз основа на собствения си статут. Това означава, че от междинното предприятие майка ще се изисква да направи своята оценка, без да взема предвид дали други предприятия от групата имат публична отчетност или дали групата като цяло я има.  
   Осем от десетте членове на IASB изразиха съгласие с това решение.
3. обмисли как най-добре да направи така, че образователните материали относно публичната отчетност в Модул 1 *Малки и средни предприятия* от счетоводния стандарт *МСФО за МСП* да са на разположение на предприятията, прилагащи проектостандарта. Всичките десет членове на IASB изразиха съгласие с това решение.

***Следващ етап***

На бъдещо свое заседание IASB ще вземе решение относно насоката на развитие на проекта.

**Поддържане и последователно прилагане**

**Поддържане и последователно прилагане (Документ по програмата 12)**

На 23 май 2022 г. IASB проведе заседание, за да разгледа решение по програмата, обсъдено по време на проведеното през април 2022 г. заседание на Комитета по разясненията на МСФО.

***Принципал или агент: препродавач на софтуер (МСФО 15)*: *финализиране на решението по програмата* (Документ по програмата 12)**

IASB бе запитан дали възразява срещу решението по програмата*Принципал или агент: препродавач на софтуер* (МСФО 15 *Приходи от договори с клиенти*).

Нито един от членовете на IASB не възрази срещу решението по програмата.

***Следващ етап***

Решението по програмата ще бъде публикувано през май 2022 г. като допълнение към [Бюлетина с актуална информация от КРМСФО за април 2022 г.](https://www.ifrs.org/content/ifrs/home/news-and-events/updates/ifric/2022/ifric-update-april-2022.html)